
A talaj vörösiszap szennyezésének értékelése növényélettani szempontból

A 2010. október 4.-én bekövetkezett vörösiszap katasztrófa felmérhetetlen környezeti károkat okozott. Vizsgáltuk, hogy milyen hatással van a szennyezés a növényekre, milyen mértékben kerülhetnek be a táplálékláncba. Vizsgáltuk a csírázási és növekedési készséget a szennyezés mértékének függvényében. A vörösiszap jellemzően rontotta mindkét paramétert. Egyes nehézfémek felvételét (Cd, Cr, Ni, Pb) a növényi szervezetbe atomabszorpciós méréssekkel vizsgáltuk. A kadmium esetében, a pH érték ellenére a növények a koncentráció függvényében felvették az elemet, sőt, jelentősen fel is halmozták azt. A króm esetében is meghatározta a vörösiszap koncentráció az anyag felvételét. A nikkelt, amelynek lúgos közegben immobilisnak kellene lennie, a növény mégis gond nélkül felvette. Az ólom esetében is megfigyelhető a koncentrációval arányos felvétel, pedig ennél az elemnél is fenn áll, hogy lúgos közegben csekély mobilitással rendelkezik. Korábbi in vitro kísérletek szerint a toxikus anyagok nem oldódnak ki a talajból, azonban saját in vivo kísérleteink bizonyítják ennek ellenkezőjét. Dolgozatunk rávilágít arra, hogy a vörösiszap szennyezés nagyobb környezeti problémát okozhat, mint azt a hivatalos kommunikáció prezentál.



